Bagmandspolitiet har indledt undersøgelser af mulige strafbare handlinger i konkurssagen om OW Bunker, oplyser statsadvokat Morten Niels Jakobsen til Ritzau. - Jeg har indsat et hold af efterforskere, der skal gennemgå de mange dokumenter i selskabet. Der har løbende været et tæt samarbejde med kuratorerne, der har sikret eventuelt bevismateriale i sagen, siger statsadvokaten. - Der er tale om omfattende og komplicerede undersøgelser, der vil strække sig over mange uger, før vi overhovedet har et overblik over, hvad der egentlig er sket i OW Bunker, siger han. Strengt juridisk er der ifølge statsadvokaten således ikke tale om, at Bagmandspolitiet har indledt en egentlig efterforskning. Han understreger, at der endnu ikke er hverken anmeldte eller sigtede i sagen. - Vi kan selvsagt ikke udelukke, at der er begået noget strafbart, men det er det, vi vil se efter nu i tæt samarbejde med kuratorerne. - Vi er ved at danne os et billede af forretningsgange, den daglige drift og selve selskabskonstruktionen i OW Bunker. Målet er at skaffe et solidt grundlag til at vurdere, om der er foregået noget kriminelt i og omkring OW Bunker, siger Morten Niels Jakobsen. Han afviser at forklare, hvorfor det først er nu, holdet af efterforskere sættes ind. - Jeg vil ikke gå tæt ind i efterforskningen. Vi har fundet, at det nu er det rigtige tidspunkt at gå ind med det her udvidede samarbejde, siger statsadvokaten.
Et hold af efterforskere skal gennemgå dokumenter fra OW Bunker med henblik på at finde lovovertrædelser.